ಕೋಲಾರ ಮಾವಿನ ಮರ ಪುನಶ್ಚೇತನದತ್ತ ರೈತರ ಚಿತ್ತ ಶ್ರೀನಿವಾಸಪುರ: ತಾಲ್ಲೂಕಿನ ರೈತರು ಮಳೆಯ ತೇವಾಂಶ ಬಳಸಿಕೊಂಡು ಮಾವಿನ ತೋಟಗಳಲ್ಲಿ ನೀರು ಇಂಗಲು ಪೂರಕವಾದ ಬದುಗಳ ನಿರ್ಮಾಣ ಕಾರ್ಯದಲ್ಲಿ ತೊಡಗಿದ್ದಾರೆ. ತಾಲ್ಲೂಕಿನಲ್ಲಿ 30 ಸಾವಿರ ಹೆಕ್ಟೇರ್ ಪ್ರದೇಶದಲ್ಲಿ ಮಾವನ್ನು ಬೆಳೆಯಲಾಗಿದೆ. ಮಾವು ಬೆಳೆಯುವ ವಿಸ್ತೀರ್ಣ ವರ್ಷದಿಂದ ವರ್ಷಕ್ಕೆ ಹೆಚ್ಚುತ್ತಲೇ ಇದೆ. ಆದರೆ, ಮಳೆ ಕೊರತೆಯಿಂದಾಗಿ ತೋಟಗಳಲ್ಲಿ ಮಾವಿನ ಮರಗಳು ಒಣಗುವುದು ಸಾಮಾನ್ಯ ವಿದ್ಯಮಾನವಾಗಿದೆ. ಹಳೆ ಮರಗಳಂತೂ ಒಣ ಕೊಂಬೆ ರೆಂಬೆಗಳಿಂದ ಕಳಾಹೀನವಾಗಿವೆ. ತಾಲ್ಲೂಕಿನಲ್ಲಿ ಅಪರೂಪಕ್ಕೆ ಈಗ ಉತ್ತಮ ಮಳೆಯಾಗುತ್ತಿದೆ. ಹೆಚ್ಚಿದ ತೇವಾಂಶದ ಪರಿಣಾಮ ಜಮೀನು ಉಳುಮೆ ಹಾಗೂ ಬಿತ್ತನೆ ಕಾರ್ಯ ಕುಂಠಿತಗೊಂಡಿದೆ. ರೈತರು ಈ ಬಿಡುವಿನ ಸಮಯವನ್ನು ಮಾವಿನ ಮರಗಳ ಪುನಃಶ್ಚೇತನ ಕಾರ್ಯಕ್ಕೆ ಮೀಸಲಿಟ್ಟಿದ್ದಾರೆ. ಕೆಲವು ಮಾವು ಬೆಳೆಗಾರರು ಪ್ರತಿ ಮರದ ಸುತ್ತಲೂ ಬದು ನಿರ್ಮಿಸಿ, ಬುಡದಲ್ಲಿ ನೀರು ನಿಲ್ಲುವಂತೆ ಮಾಡುತ್ತಿದ್ದಾರೆ. ಇನ್ನು ಕೆಲವರು ಪ್ರತಿ ಮರದ ಪಕ್ಕದಲ್ಲಿ ಇಂಗು ಗುಂಡಿಯನ್ನು ನಿರ್ಮಿಸಿದ್ದಾರೆ. ಮಳೆ ನೀರು ವ್ಯರ್ಥವಾಗಿ ಹರಿದು ಹೋಗದೆ ಆ ಗುಂಡಿಗೆ ಹರಿದು ನಿಲ್ಲುತ್ತದೆ. ಹಾಗೆ ಮಾಡುವುದರಿಂದ ಮರಕ್ಕೆ ಹೆಚ್ಚು ಕಾಲ ತೇವಾಂಶಸಿಗುತ್ತದೆ. ಮಾವು ನಮಗೆ ಜೀವನಾಧಾರ. ಹೇಗಾದರೂ ಮಾಡಿ ಅದನ್ನು ಉಳಿಸಿಕೊಳ್ಳಬೇಕು. ಮರ ಉಳಿದರೆ ಕಾಯಿ ಬಿಡುತ್ತದೆ. ಬೆಲೆ ಎಷ್ಟೇ ಇರಲಿ, ಸುಗ್ಗಿ ಕಾಲದಲ್ಲಿ ನಾಲ್ಕು ಕಾಸು ಸಿಗುತ್ತದೆ. ಆದ್ದರಿಂದ ತೋಟದಲ್ಲಿ ಮಳೆ ನೀರು ಇಂಗುವಂತೆ ಮಾಡಲಾಗುತ್ತಿದೆ ಎಂದು ಮಾವು ಬೆಳೆಗಾರ ವೆಂಕಟರಾಮಪ್ಪ ಪ್ರಜಾವಾಣಿಗೆ ತಿಳಿಸಿದರು. ಇಲ್ಲಿನ ಬಹುತೇಕ ವ್ಯವಸಾಯ ಮಾವಿನ ಗಿಡ, ಮರಗಳ ನಡುವೆ ನಡೆಯುತ್ತದೆ. ರಾಗಿ, ಅವರೆ, ಹುರುಳಿ, ತೊಗರಿ, ಅಲಸಂದೆ, ನೆಲಗಡಲೆ, ಸಾಮೆ, ನವಣೆ ಮುಂತಾದ ಬೆಳೆಗಳನ್ನು ಮಾವಿನ ತೋಟಗಳಲ್ಲಿಯೇ ಬೆಳೆಯಲಾಗುತ್ತಿದೆ. ಕೆಲವು ಕಡೆ ಹಿಪ್ಪುನೇರಳೆ ಸೊಪ್ಪನ್ನೂ ಬೆಳೆಯಲಾಗುತ್ತಿದೆ. ಟೊಮೆಟೊ ಹೆಚ್ಚಾಗಿ ಮಾವಿನ ಮರಗಳ ನಡುವೆಯೇ ಬೆಳೆಯಲಾಗುತ್ತಿದೆ. ಇಲ್ಲಿನ ರೈತರು ಮಾವಿನ ತೋಟ ಗಳಲ್ಲಿ ಬೆಳೆಯುವ ಪಾರ್ಥೇನಿಯಂ ಮತ್ತಿತರ ಗಿಡಗಂಟಿಗಳನ್ನು ಈಗ ಕಿತ್ತೆಸೆಯುವುದಿಲ್ಲ. ಕಳೆ ಗಿಡಗಳನ್ನು ಕಟ್ಟರ್ ನೆರವಿನಿಂದ ಕತ್ತರಿಸಿ ಮಣ್ಣಿಗೆ ಸೇರಿಸಿ, ಮಾವಿನ ಗಿಡ, ಮರಗಳಿಗೆ ಹಸಿರೆಲೆ ಗೊಬ್ಬರ ಸಿಗುವಂತೆ ಮಾಡುತ್ತಾರೆ. ವೈಜ್ಞಾನಿಕ ವಿಧಾನದಲ್ಲಿ ವ್ಯವಸಾಯ ಮಾಡುತ್ತಿರುವ ರೈತರ ಮಾವಿನ ತೋಟಗಳು ವರ್ಷದಿಂದ ವರ್ಷಕ್ಕೆ ಚೇತರಿಸಿಕೊಳ್ಳುತ್ತಿವೆ. ಫಲ ಕೊಡಲು ವಿಫಲವಾಗಿರುವ ವಯಸ್ಸಾದ ಮಾವಿನ ಮರಗಳನ್ನು ಬುಡ ಸಮೇತ ಕಿತ್ತೆಸೆದು, ಮತ್ತೆ ಗಿಡ ನೆಡಲಾಗುತ್ತಿದೆ. ಟ್ಯಾಂಕರ್ ನೀರುಣಿಸಿ ಬದುಕಿಸಲಾಗುತ್ತಿದೆ. ಮಾವಿನ ಮರವನ್ನು ಕಾಪಾಡಿದರೆ, ಅದು ನಮ್ಮನ್ನು ಕಾಪಾಡುತ್ತದೆ ಎಂಬ ಮಾತು ತಾಲ್ಲೂಕಿನಲ್ಲಿ ಸಾಮಾನ್ಯವಾಗಿ ಕೇಳಿ ಬರುತ್ತದೆ. ಈ ಕಾರ್ಯಕ್ಕೆ ಸರ್ಕಾರದಿಂದ ದೊರೆಯುವ ಪ್ರೋತ್ಸಾಹ ಧನವನ್ನೂ ಬಳಸಿಕೊಳ್ಳಲಾಗುತ್ತಿದೆ.